# Ordliste |
##### Begreb | ##### Forklaring
Jubii fotoservice-software | Jubii fotoservice-softwaren er denne software, som du bruger til at vælge, udforme og bestille fotoprodukter.
2:3 | Det klassiske sideforhold ved fotografering. F.eks. måler et småbilled-negativ 24 x 36 mm, dvs. sideforholdet er 2:3.
16:9 | Format for fjernsynsbilleder, der har været anvendt siden 1990’erne. Det samme som bredformat. Moderne digitalkameraer, som kan vise billederne direkte på fjernsynsskærmen, fotograferer og gemmer ofte billedmotiverne i dette sideforhold.
Afhentning i forretning | Det betyder, at du kan aflevere din fotobestilling i en fotoforretning, hvor den sammen med andre fotobestillinger afhentes til fremstilling. Normalt henter man det færdige produkt i den samme forretning.
Afsnit (tekst) | Et afsnit er området i en tekst mellem to manuelle linieskift (med Enter-tasten).
Afsnitformat | Tekstformat for hele afsnittet. Hertil hører især justering af teksten (venstre, højre, centreret).
APS | Advanced Photo System. En særlig kamerateknik og en speciel film, som tilsammen gør det muligt at fotografere i tre forskellige sideforhold. APS-H (High) = 16:9 APS-C (Classic) = 2:3 APS-P (Panorama) = 1:3
Arranger | Her menes rækkefølgen af oven på hinanden liggende objekter i et layout. Objekterne kan dække hinanden eller overlappe hinanden. Ved et objekt, der dækker et andet objekt delvist, kan man skubbe det nederste objekt ind under det øverste eller trække det øverste hen over det nederste med rækkefølge-kommandoerne. Hvis det skulle ske, at et objekt i forgrunden dækker et andet fuldflade-objekt, så det ikke mere kan ses og ikke kan markeres, kan du markere objektet i forgrunden og skubbe det længere bagud, indtl det skjulte objekt igen kan ses.
Assistent (EDB) | En assistent er et program, som hjælper brugeren ved forskellige arbejdstrin.
Automatisk billedkorrektion | Automatisk billedkorrektion er et program, der anvendes i digitale foto-laboratorier til automatisk korrektion af forkert belysning og fejl i hvidbalance og skarphed.
Baggrund | Det underste niveau på et fotoprodukt, som belægges med en farve, et mønster eller et billede over hele fladen. På denne baggrund placeres fotoproduktets øvrige elementer (i forgrunden).
Belysning | Inden for fotografering betyder belysning den mængde lys, der falder på en film- eller kamerasensor. Belysningen er afhængig af både belysningstiden og blændeindstillingen på kameraet, men også af film- eller sensorfølsomheden. Et underbelyst billede er for mørkt, mens et overbelyst billede er for lyst. Ved digitale billeder er det i et vist omfang muligt at regulere lysstyrken ved hjælp af et billedbehandlingsprogram og således mindske belysningsfejlene.
Beskæring | Kanten omkring billedet – som kan være en del af billedet – kan skæres væk. Ved billedbehandlingen beskærer man eksempelvis et billede for at rykke billedets midterpunkt frem i forgrunden eller for at fjerne uønskede motiver i kanten af billedet. Eksempel:
Original | Beskåret version (let forstørret)
Billedformat | 1. Et billedes størrelse eller opløsning. (Se også "Opløsning"). 2. Det filformat, som billedet er gemt i, f.eks. JPG.
Brænder | Betegner en CD- eller DVD-brænder på computeren. Ved disse drev – såkaldte optiske datamedier (CD, DVD, Blu-ray) – anvendes laserlys til brændingen.
Browser | På engelsk betyder "browser" egentlig en, der "oser" eller gennemser noget. Inden for IT er en browser en brugerflade til webprogrammer. Eksempler: Microsoft Internet Explorer, Mozilla Firefox, Opera.
Brugerkonto | En brugerkonto giver adgang til et EDB-system. Brugeren skal tilmelde sig med sit brugernavn (ofte e-mail-adressen) og et password og får så visse rettigheder i EDB-systemet. Der er normalt gemt informationer om brugeren under brugerkontoen, f.eks. navn og adresse, så disse ikke skal indtastes igen ved nye bestillinger.
Button | Det engelske ord for "knap" eller "tast". Inden for IT er det en knap, man kan klikke på med musen.
Cache | En cache er et hurtigt lager, hvor kopier af data, der snart skal anvendes igen, gemmes midlertidigt, så man ikke behøver at læse dem ind igen fra den oprindelige kilde. Normalt er en cache et område i computerens arbejdslager, der er reserveret til et bestemt program. Hardware (f.eks. harddisk) har ofte et indbygget cache-lager. Og en webbrowser gemmer kopier af websider, billeder og andre medier i sin cache på harddisken, så de hurtigt kan vises, når de skal bruges igen (en harddisk er altid hurtigere end internetforbindelsen).
CD-image | Et billede (reproducerbar kopi) af en CD på et andet datamedie, f.eks. en harddisk.
CD-R | Compact Disc Recordable. Brændbart CD-medie.
CD-RW | Compact Disc ReWriteable. Genskriveligt CD-medie.
Clipart | Et clipart er en billedfil i vektorformat, dvs. den består ikke som et foto af farvede billedpunkter (pixels), men af matematiske beskrivelser af kurver, linier og geometriske former. Cliparts er en kunstart i sig selv. Hele clipart-samlinger kan fås på CD eller DVD, så man kan lave sine egne festkort og indbydelser.
Collage | Oprindeligt et klæbebillede, hvor udsnit af billeder og avisartikler og endda genstande blev klæbet op på en baggrund for at skabe et unikt kunstværk. Eksempel på collage:
Community | Et community (engl. for fællesskab) er en gruppe, der deler fælles interesser, erfaringer og viden – i dag mest via internettet (online-community).
Ctrl-tast | "Styre"-tasten på computertastaturet.
Dekoposter | I modsætning til en "almindelig" poster, som kun er et forstørret foto, giver dekoposteren mange kreative muligheder. Man kan f.eks. kombinere flere billeder (collage) eller indsætte tekster.
Del-tast | "Del"-tasten (”del” er en forkortelse af det engelske "delete") på computertastaturet anvendes til sletning af markerede elementer eller af tekst til højre for tekstmarkøren.
Design | Et design er et udkast eller en udformning. I Jubii fotoservice-softwaren er et design en færdig skabelon, hvor brugeren ofte kan indsætte sit eget indhold (billeder, tekster).
Dobbeltklik | To klik hurtigt efter hinanden med venstre museknap (højre museknap ved venstrehåndsmus).
dpi | Dots per inch = punkter pr. tomme. Angiver antallet af billedpunkter på en tomme (=2,54 cm) i udprintningen. Til visning på en skærm er en opløsning på 72 til 96 dpi tilstrækkeligt, mens der til kvalitetsprint kan være op til 360 dpi. dpi kaldes den relative opløsning, da den ændrer sig relativt i forhold til størrelsen af det viste – i modsætning til den absolutte opløsning, der angiver det samlede antal pixels i et billede (f.eks. 1024 x 768 pixels).
Drejning | I Jubii fotoservice-softwaren drejning af et objekt (layoutramme, billede, tekstfelt) i produkteditoren, enten i trin á 90° med knapper eller genvejskommandoer eller fri drejning med museknappen trykket ned omkring et drejningspunkt på rammen.
Dublet | Billede eller fil i dobbelt udførelse med (næsten) identisk indhold.
Editor | Inden for EDB er en editor generelt et program til indtastning/oprettelse og bearbejdning af data eller objekter. I Jubii fotoservice-softwaren anvendes editorerne til oprettelse eller udformning af et produkt, dvs. bestilling af en fotoartikel (fotobog, fotogave eller enkelte billeder).
Esc-tast | "Escape"-tasten på computertastaturet anvendes til afslutning af en aktiveret computerkommando.
EXIF-data | "Exchangeable Image File Format" er en funktion, der sætter dig i stand til at tilføje information om billedfiler (såkaldte metadatea). Exif-dataene indeholder som regel kameraindstillinger (mærke, type, brændvidde, eksponeringstid, blænde osv.), samt stikord til søgning og sortering af billedfilerne og andre informationer som geodata eller copyright. Prøv at gå ind under "Egenskaber" i Explorer i genvejsmenuen for en billedfil og kig på angivelserne under fanen "Egenskaber". Mange af informationerne her stammer fra billedets EXIF-data.
Explorer | En software med en brugerflade til administration af filer og mapper. Det samme som filmanager. Muliggør nem navigering med musen i mappetræer. Også webbrowsere kaldes ofte "Explorer" ("Internet Explorer").
Fane | Dette begreb stammer oprindeligt fra kontorområdet og betegner de små plast- eller metalholdere og indstiksetiketter, som man satte på hængemapper for at holde orden. I dag anvendes betegnelsen også ved registerkort til kartoteker og knapperne i et programvindue (se nedenfor).
Farve | En værdi i billedbehandlingen i Fotoview til bestemmelse af den farve, hvormed et billede skal indfarves. Kan indstilles med en skyder. Med en anden skyder, "Nuance", indstilles intensiteten af indfarvningen.
Farveintensitet | Farveintensiteten kan tilpasses med digital billedbehandling ved ændring af lysstyrken for en valgt farvenuance. Dette kan påvirke billedkvaliteten, da der gælder de samme regler som for lysstyrke generelt, blot begrænset til en bestemt farvenuance (en nuance kan f.eks. ikke være mere rød end rød).
Farvemætning | Angiver intensiteten i billedets farvesignal. Kan ændres med digital billedbearbejdning. Høj farvemætning: Billedet opfattes som meget farverigt. Lav farvemætning: Billedet virker blegt. Laveste farvemætning: Billedet indeholder kun gråtoner.
Farvesortering | Farvesorteringen i Jubii fotoservice-softwaren udlæser farveværdierne for billederne i en mappe, sammenligner dem med hinanden ved hjælp af gennemsnitsværdier og grupperer billederne efter farver, der ligner hinanden.
Firewall | Engelsk for "brandmur". En firewall er en hard- eller software, som kontrollerer (filtrerer) datastrømmen mellem computere og netværk for at afværge angreb fra vira, trojanske heste og hackere.
Flytning | Her menes flytning af et objekt med computermusen. Marker det pågældende objekt med venstre museknap (ved venstrehåndsmus anvendes højre museknap), hold museknappen trykket ned og flyt musen. Objektet på skærmen følger musens bevægelser på bordet. Alternativt kan du flytte objekter i små trin med piletasterne på dit tastatur.
Formatering | Betyder "at give noget en form". Vedrører alle objekter, hvor man kan ændre "formatet", f.eks. et objekts placering eller størrelse eller skrifttypen i en tekst. Kan også være forberedelsen af et datamedie til optagelse af data.
Fortryd | Gendanner tilstanden før det sidste bearbejdningstrin i en editor, dvs.man fortryder handlingen.
Fotocommunity | Et fællesskab af mennesker, som kommunikerer på internettet om deres fælles hobby "Fotografering" eller "Billedbehandling". Medlemmerne oploader deres billeder til en internetside for at vise og diskutere dem og for at give hinanden gode råd og tips.
Fotogaver | Bestemte fotoprodukter, der er velegnede som gaver: Service (krus, ølkrus, glaskrus, sparebøsser), festkort, kalendere (til væg, lomme, skrivebord), tekstiler (T-shirt, hagesmæk, grillforklæde, pude), tasker, musemåtter, puslespil, spillekort, krammedyr, nøgleringe og dekorationsartikler. Alle påtrykt dit eget personlige foto.
Fotolærred | Et lærred er et hvidmalet stof spændt op på en træramme, som oprindeligt især blev brugt af kunstmalere. I dag kan man også printe fotos ud på et lærred, som spændes op på en træramme. Lærredets struktur og trærammen gør billedet meget flot og dekorativt.
Gammaværdi | Med gammaværdien justeres de grå mellemtoner, uden at de mørkeste og lyseste billedpunkter påvirkes. Det er kun de mellemliggende toner, der ændres i retning mod lysere eller mørkere. Justeringen sker ikke lineært, men i en udfladende kurve mod begge ender af lysstyrkeskalaen. Det betyder, at tonerne midt i lysstyrkeskalanen ændres mere end tonerne hen mod begyndelsen og slutningen af skalaen. På den måde kan man gøre et billede lysere eller mørkere, uden at der sker alt for store kvalitetsforringelser af billedet. Det er derfor vigtigt ikke at overdrive justeringen.
Gendan | Med Gendan kommer man i en editor tilbage til status før den sidste Fortryd-kommando.
Genvejsmenu | Et menuvindue, der fremkommer og viser de kommandoer, der kan anvendes for det aktuelt markerede objekt. Åbnes ved at højreklikke med musen på objektet.
Geodata | Geodata er positionsbestemmelser på jordkloden, som f.eks. længde- og breddegrader. Nogle digitalkameraer og kameramobiler har en indbygget GPS-modtager, som kan bestemme kameraets geografiske position i optageøjeblikket ved hjælp af satellitdata og lagre den i fotofilens EXIF-data. Alternativt kan geodataene manuelt tilføjes til fotofilen ved hjælp af et billedbehandlingsprogram, hvor billedets position i optageøjeblikket bestemmes med computermusen på et landkort.
Gråtoner | Svarer til et sort-hvid-billede inden for fotografering. Et digitalt billede indeholder lysdata og farveinformationer. Ved omdannelse af et farvebillede til et gråtonebillede fjernes farveinformationerne.
Gruppering | Samling af filer i grupper efter oprettelsesdato eller lignende billedindhold (farveværdier, farvefordeling).
Hjælpelinier | Et indsat liniemønster til hjælp ved placering af objekter i produkteditoren. Objekterne placeres der, hvor hjælelinierne krydser hinanden. Hjælpelinierne printes ikke ud og belyses ikke.
Hjørnehåndtag | Inden for EDB/computergrafik holdepunkter i hjørnerne af en objektramme. De kan ”trækkes” med museknappen trykket ned og anvendes til ensartet skalering af et objekt (se pile).
Hvidbalance | Hvidbalance er tilpasning af farverne i et fotografi til farvesammensætningen af det omgivende lys for at få de mest naturlige farver. Lys forekommer i forskellige farver, som det menneskelige øje kun kan opfatte ved direkte sammenligning og som der ellers kompenseres for af vores individuelle farveopfattelse. For os er et hvidt blad (ved normale lysforhold) altid hvidt, fordi vi ved, at det er hvidt. For sensoren i et digitalkamera er det hvide blad kun nogenlunde hvidt i solskin. Ved blå himmel og skygge vil være lettere blåt, ved lyset fra en elpære vil det være gulligt, og ved belysning med neonlys (lysstofrør) vil det være lettere violet. Disse forhold har indflydelse på alle farver i billedet. De fleste digitalkameraer har en hvidbalancefunktion, der gør det muligt at tilpasse billedet til de mest naturlige farver ved fotografering: De aktuelle lysforhold kan indstilles manuelt på kameraet. Normalt findes der indstillinger som "Dagslys", "Kunstigt lys", "Neonlys" o.a. Men disse indstillingsmuligheder er som regel ikke tilstrækkelige ved blandet lys, f.eks. sollys og kunstig belysning. Med den fuldautomatiske hvidbalancefunktion på kameraet måler en sensor lysets farve, og det lyseste billedpunkt defineres som hvidt i kameraet. Hvidbalancen kan indstilles manuelt ved at rette kameraet mod en virkelig hvid flade og måle farven på det reflekterende lys. Man kan købe kort i standardiserede farver til at holde foran objektivet, men man også bruge et almindeligt papirark. Nogle kameraer har et halvgennemsigtigt hvidt objektivdæksel, hvor lysets farve automatisk måles, når der tændes for kameraet. Fotolaboratoriet anvender ofte et program til automatisk billedkorrektion, så billedernes farver gengives mest naturligt og neutralt. Ved billeder af solnedgange (lyseste billedpunkt rødligt/orange) eller ved lyset fra stearinlys (lyseste billedpunkt gulligt) anbefales det, at man slår denne funktion fra, da det jo netop er det unaturlige ved farverne, der gør billederne interessante.
Indbinding | Inden for bogbinding er indbindingen det yderste omslag på en bog, bestående af forside og bagside samt ryg (bogens smalle side, der er synlig, når bogen står i reolen).
Indhold | I Jubii fotoservice-softwaren er et indhold et færdigt fotoprodukt (eller en del deraf), som forsynes med egne data (fotos, tekster).
Indsæt (EDB) | En kommando til styresystemets midlertidige lager. Betegner indsættelse af data eller objekter, som er gemt i styresystemets eller programmets midlertidige lager med "Klip" eller "Kopier".
ISO-image | Et billede (reproducerbar kopi) i en CD’s ISO-9660-format på et andet datamedie, f.eks. en harddisk. ISO-9660 er et standard-CD-format, som understøttes af mange brænderprogrammer.
JPG | Et filformat, som er specielt velegnet til fotos og kan gengive mere end 16 millioner farver. Billeddataene komprimeres for at spare lagerplads. Trods den begrænsede filstørrelse opnås en god billedkvalitet, og JPG-filformatet anvendes derfor i vid udstrækning i digitalkameraer og på internettet.
Kildetekst | Ved websites visningen af HTML-tekster inkl. anvisninger for visning i webbrowseren (kommandoer og attributer).
Klassisk billedformat | Det klassiske sideforhold ved et analogt billede på 2:3 (to til tre).
Klip (EDB) | En kommando til styresystemets midlertidige lager. Klip betyder, at en fil eller et objekt klippes ud fra den aktuelle placering og opbevares i det midlertidige lager.
Kontrast | Kontrasten er forskellen mellem de lyse og de mørke billedpunkter. Et kontrastrigt billede opfattes generelt som mere "strålende" (lysende). Kontrasten kan justeres med digital billedbehandling. Ved denne justering kan billedinformationer gå tabt. Når man gør et billede mere kontrastrigt, spredes lysstyrken i billedet ud i begge retninger. Sort og hvidt ligger i enderne af lysstyrkeskalaen. Sorte billedpunkter kan ikke blive mørkere, og mørke billedpunkter bliver mørkere eller helt sorte. Hvide billedpunkter kan ikke blive lysere, og lyse billedpunkter bliver lysere eller helt hvide. Når et billede gøres mindre kontrastrigt, bliver mættet sort til mørkegråt, og lysende hvidt bliver lysegråt.
Kopi (foto) | Begrebet stammer fra den analoge billedfremkaldelse og betegner resultatet af en kontaktkopi, en forstørrelse eller belysning af fotopapir gennem et negativ. Det samme som print.
Kopier (EDB) | En kommando til styresystemets midlertidige lager, hvormed filer eller objekter indlæses i det midlertidige lager, uden at de fjernes fra deres aktuelle placering.
Kvalitetsskala | Kvalitetsskalaen viser, om et billledes opløsning er tilstrækkelig til at give en god billedkvalitet ved fremkaldelse eller udprint i den ønskede størrelse. I produkteditoren består kvalitetsskalaen af smiley-symboler i objekt-værktøjslinien eller ved enkeltbilleder af en farvet bjælke ved den nederste kant af previewbilledet. Grøn betyder: Billedets opløsning er tilstrækkelig til at opnå en god kvalitet – dvs. der sker ingen kvalitetsforringelse ved den valgte billedstørrelse. Gul betyder: Billedets opløsning er ikke optimalt til at opnå en god kvalitet – dvs. man må regne med en vis kvalitetsforringelse ved den valgte billedstørrelse eller formindske billedet.. Rød betyder: Billedets opløsning er for lav til at opnå en god kvalitet! Det understreges desuden af et advarselssymbol i billedet. Man bør ikke anvende billedet i den valgte størrelse, da der vil ske en tydelig kvalitetsforringelse. Man bør altså formindske billedet eller anvende et andet billede med en højere opløsning.
Layout | "Layout" stammer fra engelsk og betyder "lægge ud". Ved fremstillingen af trykte produkter (aviser, brochurer, plakater osv.) lagde man tidligere udklippede tekster og billeder ud på en baggrund (f.eks. en tom avisside) for at se den bedste placering ved den efterfølgende trykning. I dag gøres det digitalt ved hjælp af layoutrammer og tekstvinduer.
Layoutramme | En pladsholder i layoutet, hvori man indsætter et foto. Layoutrammens placering, størrelse og drejning kan ændres, og man kan fremhæve den med en trykbar ramme (kant).
Layoutskabelon | Forhåndsplacering af layoutrammer og tekstvinduer. Kan anvendes igen og igen.
Luksusbillede | Et print på fotopapir af særlig stor kvalitet. Luksusbilleder leveres med filnavn og fremstillingsdato på bagsiden samt et fotoindeks, en fotooversigt med preview-billeder.
Lysstyrke | Lysstyrken er den lysintensitet, som subjektivt opfattes af det menneskelige øje, specielt ved fotos. Hvis et foto virker for mørkt, er lysstyrken for lav, og hvis det er for lyst, er lysstyrken for høj. Begge dele kan korrigeres med digital billedbehandling. Da der kun er et begrænset antal lysstyrkeniveauer, og lysstyrkeskalaen er lukket opad og nedad, går der ofte billedinformationer tabt ved begyndelsen og slutningen af lysstyrkeskalaen. Hvis man f.eks. gør et billede lysere, bliver et næsten hvidt (lysegråt) billedpunkt hvidt, og en mættet sort farve bliver mørkegrå. Et allerede hvidt billedpunkt kan ikke gøres lysere, da farverne ikke kan blive lysere end hvid. Det betyder, at meget lyse billedpunkter – og dermed billedinformationer i det hvide – går tabt. Det samme gælder for de mørke billedinformationer, når man gør et billede mørkere: Et meget mørkt billedpunkt bliver sort, og hvid farve bliver lysegrå.
Mappe | En mappe er en struktur til at holde orden på filerne på en harddisk. Kaldes også katalog. For at gøre det nemt at finde de filer, der er lagt i mappen, bør man give mappen et navn, der passer til indholdet. Eksempler: "Billeder_ferie_juni2008", "Breve til Julie" eller "Mine kontoudtog" osv.
Mappebrowser | Et program til navigering i mappetræerne. Kaldes også Explorer i Windows.
Mappetræ | Et mappetræ er en struktur til at holde orden på harddisken, hvor mapper og undermapper forgrenes længere og længere ud, ligesom grenene på et træ. De enkelte forgreninger åbnes i fil-explorer ved at klikke på det lille plus-symbol foran mappenavnet og lukkes ved at klikke på minus-symbolet.
Markør | En markør markerer det sted på en skærmflade, hvor brugeren er i gang med en funktion. Ved tekstbehandling er markøren en blinkende lodret streg, en blinkende understregning eller en blinkende firkant, alt efter det anvendte program eller styresystem. Denne såkaldte tekstmarkør viser, ved hvilken position det næste indtastede bogstav fremkommer. En musemarkør er et pilesymbol, et håndsymbol, et pilesymbol med spørgsmålstegn osv., alt efter det anvendte program. Computermusens bevægelser på skrivebordet opfanges og informationerne videregives til computeren, der flytter markøren på skærmen i samme retning.
Markering | Ved markering vælges de objekter, som man vil bearbejde med de næste kommandoer. Objekter markeres ved at placere musepilen over dem og klikke med musen. Man kan markere flere objekter, der skal bearbejdes samtidigt. Flere objekter ved siden af hinanden kan markeres samtidigt ved at trække en markeringsramme med musen omkring de objekter, der skal markeres, eller ved at markere det første objekt, holde Shift-tasten på tastaturet trykket ned og markere det sidste objekt. Objekter, der ikke er placeret ved siden af hinanden, kan markeres (eller demarkeres) ved at holde Ctrl-tasten på tastaturet trykket ned.
Markeringsramme | En ramme, der trækkes op med musen for at markere objekter. Her trukket fra nederste højre hjørne mod øverste venstre hjørne (se musepilen). Alle objekter, som blot ligger delvist inden for markeringsrammen, markeres.
Maske | I Jubii fotoservice-softwaren er en maske et gråtonebillede, også kaldet passepartout, som bestemmer gennemsigtigheden (transparens) af et billede. Gråtonerne lagres i billedet som den fjerde farveværdi ud over rød, grøn og blå (RGB). Man kalder også denne farveværdi alfa- eller α-kanal. Farven hvid gør billedet helt gennemsigtigt, og farven sort gør det helt ugennemsigtigt. Gråtoner bidrager til transparensen – jo lysere gråtone, desto mere transparens. Med en transparent maske kan man gøre en del af et billede gennemsigtigt eller få det trukket tilbage i baggrunden.
Meddelelsesvindue | Der vises et meddelelsesvindue, når programmet gør dig opmærksom på noget. Normalt skal du kvittere for meddelelsen ved at klikke på en knap eller klikke ud.
Midlertidigt lager | Et lagerområde til midlertidig lagring af data i en computer. Administreres af styresystemet eller et program. Dataene kopieres ind i det midlertidige lager og indsættes et andet sted. Kan også anvendes til udskiftning af data mellem forskellige programmer.
Mispasning | Et begreb fra trykkeribranchen. Når to trykfarver ikke placeres præcist ved siden af hinanden, kan en tynd stribe af det hvide papir eller den trykte baggrund blive synlig – det kaldes mispasning. Det ser ikke godt ud, og derfor lader man billedmotiver og baggrunde, som skal gå helt ud til kanten, gå lidt længere ud, så der ikke forekommer mispasning ved beskæringen.
Multicolor-baggrund | Specielle baggrunde i Jubii fotoservice-softwaren, som kan indsættes i 36 farver/nuancer.
Objekt | Et objekt er filosofisk set en genstand, som en handling er rettet imod. I Jubii fotoservice-softwaren er enhver (virtuel) genstand, som jeg anvender ved udformningen, et objekt. Dvs. et foto, en tekst – alt, hvad jeg kan anvende og bearbejde i mit fotoprodukt, er et objekt. Et objekt kan bestå af flere objekter. F.eks. er et layout et objekt, som kan bestå af en layoutramme og tekstfelter. En tekst består af ord, som igen består af tegn. Også produkter og varekurv er objekter, som består af flere objekter. Når jeg bearbejder eller indsætter noget som en enhed, så er dette ”noget” et objekt for mig.
Opdatering | Installation af en ny version af en software eller bestemte data (f.eks. prislister). Normalt bevares de indstillinger, man allerede har foretaget. Den nye version downloades som regel fra internettet. Kan også startes automatisk eller med en knap i programmet.
Opløsning (digitale billeder) | Et digitalt billede består af billedpunkter, såkaldte pixels. Antallet af pixels kaldes den absolutte opløsning. Man taler f.eks. om 4000 x 3000 pixels eller 12 megapixels (millioner pixels), som begge betegner den samme opløsning. Jo højere opløsning, desto finere detaljer ved forstørrelser. Men en høj opløsning kræver samtidigt større billedfiler på datamediet. Kvalitetsindikatoren viser, om et billedes opløsning er tilstrækkelig til, at der opnås et godt resultat ved print i den billedstørrelse, der er angivet i Jubii fotoservice-softwaren. Kvaliteten afhænger af den relative opløsning, dvs. tætheden af pixels. Se "dpi".
Originalformat | Hermed menes sideforholdet i det originale foto. Ideelt er fotoet i sideforholdet 2:3, men digitalkameraer gemmer ofte i et andet sideforhold (4:3, 16:9), og billedmålene kan også være blevet ændret ved tilskæring i et billedbehandlingsprogram.
Passepartout | En passepartout var oprindeligt en papir- eller papskabelon, som indrammer et billede i en billedramme. Den anvendes, når billedet er mindre end billedrammen eller for at give billedet en særlig form, f.eks. oval eller rund (i en firkantet ramme). I Jubii fotoservice-softwaren er en passepartout en digital skabelon, som gør en del af et billede gennemsigtigt, f.eks. den fremspringende del af en oval form.
PictureLive-DVD | En video-DVD med stillbillede-slideshow. Slide-showet starter med en trailer, og du kan indsætte overgangseffekter og indlægge baggrundsmusik. PictureLive-DVD’en kan afspilles som en almindelig videofilm på en DVD-afspiller og fremvises på fjernsynet eller computeren, og præsentationen styres med de samme funktioner (afspil, stop, spol, ...).
Piletaster | Taster på tastaturet med pilesymboler for op, ned, venstre, højre.
Pixel | En pixel er et enkelt billedpunkt, den mindste enhed i et digitalt billede. Ved digitale billeder defineres billedpunkterne normalt af en blanding af farverne rød, grøn og blå. 0 (nul) andele rød, 0 andele grøn og 0 andele blå giver sort, mens 255 andele rød, grøn og blå giver hvid. Med dette system kan der vises langt over 16 mio. forskellige farver.
Previewbillede | Thumbnail af et billede eller en anden fil (f.eks en side i en fotobog).
Produkt | I Jubii fotoservice-softwaren er et produkt en fotoartikel, der er sammensat og klar til bestilling.
Proxy | En proxy er et mellemled mellem forskellige netværk, f.eks. mellem et firmanetværk og internettet. Kører som selvstændig computer eller som program på en server. En router (til internettet) kan også fungere som proxy.
Røde øjne | "Røde øjne-effekten" kan forekomme ved fotografering med blitz. Lyset fra blitzen genspejles i motivets nethinde (menneske eller dyr). Her sidder øjets lysfølsomme celler, og da de er omgivet af blod, bliver øjnene røde på billedet.
Scrollbar | Scrollbaren vises langs siden eller den nederste kant i et programvindue, når indholdet ikke mere helt kan være i programvinduet, f.eks. på grund af en høj zoomfaktor. Med scrollbaren flyttes indholdet i programvinduet mod højre/venstre eller opad/nedad.
Sepia | Sepia er oprindeligt betegnelsen på det naturlige rødbrune farvestof i blæk fra blæksprutten og blev allerede i oldtiden anvendt til tuschtegninger eller som skriveblæk. Almindelige sort/hvid-fotografier, som udsættes for ultraviolet lys og luftens ilt, kommer med tiden til at se omtrent ud som de tegninger, der blev lavet med sepia-tusch på pergament, da hvidt fotopapir efterhånden bliver gulligt og de mørke dele af billedet bliver brundlige. Dette typiske udseende for gmale sort/hvid-billeder efterlignes i den digitale billedbehandling (sepia-effekt).
Shift-tast | Taster på tastaturet. Anvendes normalt til skrivning af store bogstaver og de øverste symboler på tasterne.
Sideforhold | Forholdet mellem et fotos højde og bredde. Angives oftest som "2:3" (to til tre) eller "16:9" (seksten til ni). Det klassiske analoge småbilledformat har sideforholdet 2:3, mens digitalkameraer som regel fremstiller billeder i sideforholdet 3:4. 16:9-formatet anvendes af nogle digitalkameraer og APS-film (Advanced Photo System) – sidstnævnte kan også anvendes panorama-formater (ca. 1:3). I de digitale billedbehandlingsprogrammer kan man ofte lave specielle billedformater ved at beskære billederne.
Gængse fotoformater
Småbillede og APS-C | Digitalkamera | Nogle digitalkameraer og APS-H | APS-P (Panorama)
--- | --- | --- | ---
2:3 | 3:4 | 16:9 | ca. 1:3
9,0 x 13,5 | 9,0 x 12,0 | - | -
10,0 x 15,0 | 10,0 x 13,3 | 17,8 x 10,2 | 10,2 x 25,4
11,0 x 16,5 | 11,0 x 14,6 | - | -
13,0 x 19,5 | 13,0 x 17,3 | 22,1 x 12,7 | 12,7 x 30,5
De bestilte billeder belyses på fotopapir i formatet 2:3, og det betyder, at der ved andre originalformater end 2:3 enten foroven og forneden eller i siderne fremkommer en hvid kant på billederne.
Sidehåndtag | Markeringer midt på siderne af en layoutramme, som man kan "gribe fat i" og flytte med musen. De anvendes til at ændre rammens højde eller bredde. Musemarkøren ovenover omdannes til en dobbeltpil. (Se ”Pile”).
Skalering | Ændring af et objekts størrelse.
Skriftart | Skrifttypen er den grafiske udformning af en skrift. På din computer er der som standard installeret mange forskellige skrifttyper, og du kan selv installere andre skrifttyper. Skrifttypen er et vigtigt kreativt element. Eksempler på skrifttyper:
Skriftsnit | En skrifttypes entydige design kaldes skriftsnit, som findes i forskellige variationer - normal, fed, kursiv, fedkursiv. Ofte medregnes understregning hertil.
Skriftstørrelse | Skriftstørrelsen betegner afstanden fra den nederste kant (f.eks. ved "p") til den øverste kant på bogstavet (f.eks. store bogstaver) og angives som regel i punkt (pt). Måleenheden "punkt" (pt) er 0,376 mm (Didot-punkt).
Skrivehastighed | Her menes din CD-brænders skrivehastighed eller den skrivehastighed, der passer til din CD-R/CD-RW.
Skyder | Ved at flytte skyderen på en bjælke (med musen) kan man indstille en bestemt værdi. F.eks. til højre lysstyrke, kontrast og farveintensitet eller nedenfor zoomfaktoren.
Småbillede | Den oftest anvendte film ved analog fotografering. Et småbillede-negativ måler 24 x 36 mm og har således sideforholdet 2:3.
Smiley | Smileyen er et meget populært grafisk symbol med et smilende ansigt. Har siden begyndelsen af 70’erne haft kultstatus. Også som emoticons (stemningsvisere).
Standardbillede | Print på almindeligt fotopapir. I forhold til luksusbilledet er papiret her noget tyndere, og der medfølger ikke fotoindeks.
Statusbjælke | En bjælke i et computerprogram, der viser forholdet mellem del og helhed. Her et eksempel fra fotobog-assistenten. Grøn angiver andelen af anvendte billeder og rød angiver andelen af kasserede billeder.
Stikord | Under "Info" i Fotoview kan et dokument (f.eks. en billedfil) forsynes med et stikord i form af et overordnet begreb, som gør det let at finde og sortere dem (i styresystemets Explorer). I Windows fotogalleri kaldes disse stikord "Nøgleord". Eksempel: Du har billeder fra din ferie i Florida og vælger stikordet "Florida" til dem. Ved hjælp af søgefunktionen i styresystemet kan du så få vist alle billeder med stikordet (nøgleordet) "Florida". Hvis du har billeder fra Disneyland kan du tilføje et ekstra stikord ("Disneyland"). Hvis du også har været i Disneyland i Frankrig, kan du markere billederne herfra med stikordene "Frankrig" og "Disneyland". Når du så søger på "Florida Disneyland", får du vist billederne fra Disneyland i Florida, og ved søgning på "Disneyland Frankrig" (rækkefølgen af stikordene er ligegyldig) vises billederne fra Disneyland i Frankrig. Hvis du kun indtaster "Disneyland", vises alle billeder fra både Disneyland i Florida og Disneyland i Frankrig.
Storyboard | Et storyboard er en grafisk oplistning af de enkelte billeder i et medieprodukt, som f.eks. indstillingerne i en filmdrejebog. Her menes preview-siderne til et flersidet fotoprodukt, som f.eks. en fotobog eller en kalender.
Stregkode | En stregkode er trykt information på en overflade bestående af streger og mellemrum med henblik på maskinaflæsning med kameraer eller specielle stregkodelæsere. Koden oversættes derefter til tekst i kassesystemer eller andre computere. Stregkoden bruger som regel talsymboler, der kan henføres til en bestemt vare eller artikel.
Styresystem | Styresystemet er et stykke software, som dirigerer computerens forskellige enheder. Det styrer hardwaren (harddiske, skærm, tastatur og mus) og administrerer software og data. Eksempler: Microsoft Windows, Unix, Linux, MacOS. Beispiele: Microsoft Windows, Unix, Linux, MacOS.
Symbol (EDB) | Inden for EDB er et symbol et tegn eller en simpel grafik i form af en knap til aktivering af en proces eller en kommando. Symboler samles i såkaldte symbollinier. Eksempel: Klip, kopier, sæt ind, slet.
Tekstfelt | En ramme, hvori teksten indsættes, justeres og formateres.
Tekstmarkør | En tekstmarkør er en markør i en tekst(-editor), der bruges til at markere det sted, hvor ny tekst skal sættes ind. For at undgå, at tekstmarkøren forveksles med den almindelige musemarkør (pilesymbol), har den som regel form som en lodret streg, en blinkende understregning eller en blinkende firkant.
Thumbnail | Engelsk for "tommelfingernegl". Thumbnails er små billeder (på størrelse med en tommelfingernegl) af fotos, layouts, dokumenter osv. i normal størrelse. Kaldes også preview eller miniature.
Tilskæring | Billedet skæres til for at opnå et bestemt sideforhold, så et motiv kan fremhæves eller uønskede motiver yderst i billedet kan fjernes. Se også "Beskæring".
Tooltip | Et lille tekstvindue, som åbnes, når man stiller musemarkøren over et symbol. Kort forklaring af den kommando, der hører til symbolet. Eksempel:
Træk (med musen) | Flytning af objekter på skærmen med musepilen, mens museknappen holdes trykket ned.
Trækkehåndtag | Inden for EDB/computergrafik et holdepunkt, der anvendes til drejning af et objekt om sin egen akse (se pile).
Undermappe | En undermappe er en mappe i en mappe (i en mappe ...).
Værdikupon | Værdikuponen anvendes i forbindelse med reklamekampagner og giver indehaveren rabat på fotoprodukter.
Værktøjslinie | Det område på programmets brugerflade, hvor kommandoerne til oprettelse eller bearbejdning af et objekt er anført som symboler. Det samme som Toolbox.
Valgfelt | Det samme som dropdown-liste. Et eksempel:
Når man klikker med musen på den lille trekant til højre for valgfeltet, fremkommer der en liste (dropdown - se billede til højre), hvor man vælger det ønskede punkt. |
Valgmuligheder | Valgmuligheder er indstillinger for, hvordan programmet skal udføre en bestemt funktion. Valgmuligheder indstilles ved hjælp af dropdown-lister, radioknapper og afkrydsningsbokse. Eksempler:
Dropdownliste | Radio-knapper | Afkrydsningsbokse
Varekurv | Inden for EDB i forbindelse med såkaldte shopsystemer er en varekurv en samlet oplistning af de produkter, som du kan bestille online eller på et datamedie (CD). Man kalder denne oplistning for en varekurv, fordi de ønskede produkter samles sammen her ligesom i en varekurv. Det hyppigst anvendte symbol for varekurven er en indkøbsvogn. Når man har lagt sine varer i varekurven, går man videre til kassen eller til bestilling.
Vektorgrafik | En vektorgrafik er en computergrafik, som ikke består af enkelte billedpunkter, men af simple geometriske former som cirkler, firkanter, mangekanter, linier, buer og kurver. En linie har eksempelvis et begyndelses- og slutpunkt, en tykkelse og en farve. En cirkel har f.eks. et centrum, en radius, en linietykkelse, en liniefarve og en fyldfarve. Det er meget færre informationer end der er nødvendigt for billedpunkter for en linie eller en cirkel, også fordi man her også gemmer baggrunden, dvs. en firkant rundt omkring formen. En vektorgrafik kræver mindre lagerplads end et foto, og billedkvaliteten ændres ikke ved forstørrelse eller formindskelse. Vektorgrafik er imidlertid kun velegnet til tegneserielignende billeder, som kan opdeles i farvede områder.
Zoom (EDB) | Forstørrelse eller formindskelse af billed-/skærmindholdet. Zoom ind (forstørrelse) anvendes til at se detaljer i billedet, og med zoom ud (formindskelse) fås et bedre overblik over billedets indhold. Inden for film og fotografering betød zoom oprindeligt ændring af brændvidden på et zoomobjektiv.